Kinderhuis parlement toe oor geweld teen kindersDie Abraham Kriel Kinderhuis Nylstroom (AKK Nylstroom) het Desember ŉ protesaksie by die Uniegebou gehou waar ŉ petisie aan pres. Cyril Ramaphosa se kantoor oorhandig is. (Foto: Verskaf) Die Abraham Kriel Kinderhuis Nylstroom (AKK Nylstroom) in Modimolle, Limpopo, beplan om die parlement met ŉ petisie van 100 000 handtekeninge te nader in protes teen geslagsgeweld – spesifiek teen kinders. Die kinderhuis wil met hierdie petisie lede van die publiek en die regering bewus maak van misdade teen kinders en hoe die stelsel kinders tans benadeel. Marlene de Villiers, bemarker by die kinderhuis, sê die onlangse moord op Chantelle Ash en haar babadogtertjie, Tasneem, het die kinderhuis geruk. Maroela Media het vroeër berig Chantelle en Tasneem se lyke is op 14 Januarie in ŉ kamer van ŉ lodge in Limpopo aangetref. Volgens die polisie was hul hande agter hul rûe vasgebind en aanduidings is dat hulle verwurg is. “Suid-Afrika het ŉ hoë moordsyfer onder kinders, met bykans drie kinders wat daagliks vermoor word. Geweld teen kinders is ŉ ernstige pandemie wat dringend aandag moet kry,” sê De Villiers. Die kinderhuis het in Desember ŉ protesoptrede by die Uniegebou gehou, waar ŉ petisie met meer as 6 000 handtekeninge saam met ŉ memorandum aan pres. Cyril Ramaphosa se kantoor oorhandig is. Dié petisie het ook briefies en prentjies van kinders ingesluit wat wys hoe hulle voel die regering eintlik na kinders behoort om te sien. Lindiwe Zulu, die minister van maatskaplike ontwikkeling, moes al op 18 Januarie terugvoer op die memorandum gee, maar het tot dusver nog niks van haar laat hoor nie. Die kinderhuis gaan dus voort met die petisie en gaan nou ook by die parlement en parlementslede se deure aanklop. De Villiers sê Suid-Afrika het uitstekende wette en ŉ nasionale aksieplan om geweld teen kinders te bekamp, maar wette en beleidstellings op sigself is nie genoeg nie. “Sonder afdwinging is dit betekenisloos en dit is juis hier waar die regering ŉ aktiewe rol kan speel. “Dit is vir ons, wat met die trauma van die kinders gekonfronteer word, ŉ baie ernstige saak. Ons kan dit nie net laat vaar nie.” Gerda van der Merwe, hoof van die Abraham Kriel Kinderhuis Nylstroom, sê die kinderhuis het ŉ verantwoordelikheid om namens die kinders op te tree deur die regering te vra om sekere probleemkwessies te hanteer. “As ons weet dat daar probleme is met die aanmelding van ŉ misdaad teen ŉ kind, die hantering van bewyse, die ondersoek daarvan en hoe sake voor ŉ hof aangebied word, dan moet volwassenes standpunt daarteen inneem,” sê Van der Merwe. As jy AKK Nylstroom met die veldtog wil ondersteun, kan jy jou naam en van SMS na 39 236 (R15, bepalings en voorwaardes geld) om ook die petisie te onderteken wat later vanjaar na die parlement geneem sal word.